OBH 8351/1997.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindítása

Az állampolgári jogok országgyűlési biztosa hivatalból vizsgálatot indított a Blikk c. napilapban megjelenő "Patkányinvázió a lakótelepen" c. újságcikkel kapcsolatban. Az újságcikk az orosházi Dr. László Elek lakótelepen uralkodó állapotokról tudósított.

Az 1993. évi LIX. törvény 16. §. (1) és (2) bekezdése értelmében: "Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. Az országgyűlési biztos az alkotmányos jogokkal kapcsolatos visszásság megszüntetése érdekében az (1) bekezdésben megjelölt feltételek fennállása esetén hivatalból is eljárhat."

A vizsgálat a legmagasabb szintű testi és lelki egészséghez való jog sérelmének gyanúja miatt indult.

Alkalmazott jogszabályok
1990. évi LXV. törvény a helyi önkormányzatokról
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokrólvaló gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.

1993. évi LIX. törvény az állampolgári jogok országgyűlési biztosáról
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
(2) Az országgyűlési biztos az alkotmányos jogokkal kapcsolatos visszásság megszüntetése érdekében az (1) bekezdésben megjelölt feltételek fennállása esetén hivatalból is eljárhat.

A tényállás és a vizsgálat megállapításai

A Blikk c. napilap 1997. szeptember 13-án megjelent számában, a "Patkányinvázió a lakótelepen" c. újságcikkben az a tájékoztatás olvasható, hogy patkányriadó van a város egyik lakótelepén, ahol nemrég a közeli baromfi-feldolgozó szennyvize elborított mindent, melynek következtében megjelentek a rágcsálók.

Az önkormányzattól kapott tájékoztatás szerint, 1997-ben már végezték a város szennyvízhálózatának teljeskörű kiépítését. A Dr. László Elek - a cikkben említett - lakótelepen 1997. június 13-án végeztek patkányirtást.

A csatolt iratokból megállapítható, hogy egy lakossági panaszbeadvány kapcsán - mely sérelmezte a sorozatos szennyvíz kiömlést - 1997. június 23-án a Vízmű Rt. Orosházi üzemének, a ÁNTSZ Orosházi Intézetének és a Polgármesteri Hivatalnak a képviselője megbeszélést tartott. A megbeszélés tárgya a szennyvíz kiömlésének oka, elhárításának lehetséges megoldásai. A megbeszélésen elhangzottakról a panaszost 1997. június 30-án levélben értesítették, és tájékoztatták, hogy a szennyvízkiömlés megszüntetése érdekében a városban a szennyvízhálózat bővítését tervezik. A kiépítés befejezésének időpontját 1998. április 30-i dátummal jelölték meg. A kiépítést követő üzembehelyezésig kiöntés még előfordulhat, mely abból eredhet, hogy az érintett részen a csatorna túlterhelt, melynek következtében az első aknákban visszaszorul, felemelkedik a szennyvíz. A szennyvíz felületén a lehűlés következtében kicsapódik a zsír, mely a szennyvíz levonulását követően a kis átmérőjű csatornába kerülve, azt keresztmetszetében nagyrészt elzárja. A szennyvíz emiatt  felduzzad és kiönt.

A polgármester az 1997. szeptemberi szennyvízkiömléssel kapcsolatban megkereste a Vízművek Rt. vezérigazgatóját a mielőbbi egyeztető tárgyalások lefolytatását végett.

Az országgyűlési biztost az önkormányzat jegyzője tájékoztatta, hogy a város szennyvízhálózata kiépült. A Dr. László Elek lakótelepi szennyvízelvezetést tehermentesítő átkötő csatornaszakasz - melynek eredeti kiépítési határideje 1998. április 30-a volt - több nehezítő körülmény elhárítását követően elkészült, és 1999. április 1-óta próbaüzemi állapotban már  működik. A tájékoztatás kiterjedt arra is, hogy a lakótelepi csatornaszakaszt jelentősen terhelő élelmiszeripari üzem 1999-ben megkezdi szennyvíz-előtisztítójának korszerűsítését, mellyel tovább javul az egészségügyi helyzet.

Az önkormányzat jegyzőjének tájékoztatása szerint, a próbaüzembe helyezést követő hónapokban szennyvízkiömlés nem történt, a korábbi problémák megoldódtak.

Az 1990. évi LXV. törvény rendelkezései szerint a települési önkormányzat kötelezően ellátandó feladatai között szerepel a csatornázás. Az önkormányzat a törvényben meghatározott feladatkörében gondoskodott a csatornahálózat kiépítéséről, fejlesztéséről, ami a polgárok érdekeit szolgálja, annak ellenére, hogy az elhúzódó építkezés az ismert kellemetlen körülményekkel járt.

Az országgyűlési biztos vizsgálata alkotmányos jogokkal kapcsolatos visszásságot nem állapított meg.

Budapest, 1999. július 17.

Gönczöl Katalin